**Carlos de la Torre Allariz**, nado en Marín o 18 de maio de 1966, é un ex-atleta galego, que estaba especializado en probas de longa distancia. Foi campión de España dos 10 000 metros e competiu nos Xogos Olímpicos de 1992 e 1996, participando nestes últimos tamén o seu irmán Elisardo.

Traxectoria
-----------

Naceu en Marín, nunha familia de atletas, pois tres dos catro irmáns practicaron o atletismo: Carlos, Elisardo e Daniel. Militou no Club Atletismo San Miguel de Oia, e en 1988 proclamouse campión galego dos 10.000 metros, título que revalidou ao ano seguinte. En 1990 proclamouse campión de España de 10.000 metros, cun tempo de 28'50"91, sucedendo no palmarés ao tamén galego Alejandro Gómez. Ese mesmo ano gañou a medalla de bronce nos Campionatos Iberoamericanos de Manaus, onde cruzou a meta por detrás do arxentino Antonio Silio e do español Juan Carlos Paúl. En 1992 foi subcampión de España, por detrás de Antonio Prieto e por diante de José Carlos Adán, e participou por primeira vez no Campionato Mundial de Campo a Través, en Boston, onde acabou no posto 37º.

Ese mesmo ano disputou os seus primeiros Xogos Olímpicos, os de Barcelona 1992. O seu rendemento foi peor do esperado, pois correu a súa serie no Estadio Olímpico de Montjuïc en 28'55"47, o seu peor rexistro do ano, entrando na meta no posto 15º e polo tanto sen poder clasificarse para a final na que o ouro foi para Khalid Skah. En 1994 participou no Campionato de Europa en Helsinqui, onde conseguiu un oitavo posto en 10 000, e tamén no Mundial de Campo a Través de Budapest, rematando 27º. Ademais foi subcampión de España de campo a través, sendo superado só por José Carlos Adán.

Foi campión galego dos 5 000 metros en 1994 e 1995, e en 1996 acadou o seu segundo subcampionato de España dos 10 000, por detrás de Alejandro Gómez e por diante de Abel Antón, conseguindo a súa mellor marca persoal, cun tempo de 27'49"17. Participou nos Xogos Olímpicos de 1996 en Atlanta, nos que competiu tamén o seu irmán Elisardo, converténdose así na segunda parella de irmańs galegos en participar nuns Xogos, despois de que en Barcelona o fixesen os xemelgos Leopoldo e Jesús Centeno. Conseguiu desta vez o pase á final, grazas a un tempo de 28'04"14 na súa serie. A final que coroou a Haile Gebrselassie como campión olímpico, estivo dominada polos atletas africanos, que ocuparon as oito primeiras prazas, rematando Carlos de la Torre no posto 14º, cun tempo de 28'32"11. Dous meses despois dos Xogos participou no Campionato Mundial de Media Maratón en Palma, onde cruzou a meta na cuarta posición cun tempo de 1h02'03", só por detrás de Stefano Baldini, Josephat Kiprono e Tendai Chimusasa. Conseguiu a prata por equipos por detrás de Italia, xunto a Alejandro Gómez (8º) e José Manuel García (23º).

En 1997 dispúxose a afrontar os Mundiais de Campo a Través, Atletismo e Media Maratón. No primeiro deles, disputado en marzo en Turín, non puido efectuar a saída por problemas físicos antes da proba. En agosto, nos Mundiais de Atletismo de Atenas correu a súa serie en 28'20"50, quedando e menos de medio segundo de meterse na final que gañaría Gebrselassie. En outubro participou no Mundial de Media Maratón en Košice, onde non puido repetir o bo resultado do ano anterior, acabando desta vez 32º. Ademais foi terceiro nos 10 000 metros do Campionato de España, superado só por Julio Rey e Alberto Juzdado.

Notas
-----

1. 1 2 3  Navaza, Emilio (16 de novembro de 2017). "Carlos de la Torre". *Vida Atlética de Galicia* (en castelán). Consultado o 21 de setembro de 2021.
2. ↑  "Campións de Galicia de Atletismo" (PDF). *atletismo.gal*. Consultado o 21 de setembro de 2021.
3. 1 2 3 4  "Campionatos de España de 10.000 metros" (PDF). *Real Federación Española de Atletismo* (en castelán). Arquivado dende o orixinal (PDF) o 21 de setembro de 2021. Consultado o 21 de setembro de 2021.
4. ↑  "Resultados do Campionato Mundial de Campo a Través de 1992" (en inglés). Arquivado dende o orixinal o 16 de outubrode 2007. Consultado o 22 de setembro de 2021.
5. ↑  "10 000 metros nos Xogos Olímpicos de 1992". *sports-reference.com* (en inglés). Arquivado dende o orixinal o 17 de abril de 2020. Consultado o 22 de setembro de 2021.
6. ↑  "Resultados do Campionato de Europa de 1994" (en castelán). Arquivado dende o orixinal o 4 de setembro de 2009. Consultado o 22 de setembro de 2021.
7. ↑  "Resultados do Campionato Mundial de Campo a Través de 1994" (en inglés). Arquivado dende o orixinal o 16 de outubro de 2007. Consultado o 22 de setembro de 2021.
8. ↑  "Sangre olímpica". *La Voz de Galicia* (en castelán). 2 de agosto de 2021. Consultado o 22 de setembro de 2021.
9. ↑  "10 000 metros nos Xogos Olímpicos de 1996". *sports-reference.com* (en inglés). Arquivado dende o orixinal o 17 de abril de 2020. Consultado o 22 de setembro de 2021.
10. ↑  "Resultados Campionatos Mundiais de Media Maratón" (PDF) (en inglés). Consultado o 22 de setembro de 2021.
11. ↑  "Resultados do Mundial de Atletismo de 1997 (10 000 m)". *todor66.com* (en inglés). Arquivado dende o orixinal o 3 de marzo de 2016. Consultado o 22 de setembro de 2021.
12. ↑  "Resultados do Campionato Mundial de Media Maratón de 1997". *iaaf.org* (en inglés). Arquivado dende o orixinal o 27 de setembro de 2013. Consultado o 22 de setembro de 2021.

Véxase tamén
------------

### Ligazóns externas

* Datos do atleta no sitio web oficial da Asociación Internacional de Federacións de Atletismo *(en inglés)*.
* Datos do atleta en sports-reference.com *(en inglés)*. Arquivado o 18 de abril de 2020 dende o orixinal.

|  |  |
| --- | --- |
| Control de autoridades | 
* Wd: Q5042812
* IAAF: 644
* Sports Reference: carlos-de-la-torre-1

 |